पिपल्स च्वइस विधाको मनोनयन सार्वजनिक
१९ औं संस्करणमा आयोजना हुने एनएसजेएफ पल्सर स्पोर्ट्स अवार्डअन्तर्गत पिपल्स च्वाइस विधामा फुटबलका अञ्जन विष्ट, क्रिकेटका आसिफ शेख, भलिबलकी उषा भण्डारी, टेनिसकी अभिलाषा विष्ट र पौडीकी डुवाना लामा प्रतिस्पर्धा बनेका छन् ।
काठमाडौँ — १९ औं संस्करणमा आयोजना हुने एनएसजेएफ पल्सर स्पोर्ट्स अवार्डअन्तर्गत पिपल्स च्वाइस विधामा फुटबलका अञ्जन विष्ट, क्रिकेटका आसिफ शेख, भलिबलकी उषा भण्डारी, टेनिसकी अभिलाषा विष्ट र पौडीकी डुवाना लामा प्रतिस्पर्धा बनेका छन् ।नेपाल खेलकुद पत्रकार मञ्च (एनएसजेएफ) ले सोमबार पिपल्स च्वाइस विधाको मनोनयन सार्वजनिक गरेको हो । स्पोर्ट्स अवार्ड फागुन २३ मा नेपाल प्रज्ञा भवनमा हुनेछ । सर्वसाधारणको भोटिङबाट चुनिने विधा भएकाले एक महिनाअघि नै मनोनयन सार्वजनिक गरिएको मञ्चले जनाएको छ । मनोनयन सार्वजनिक कार्यक्रममा उषा र आसिफको उपस्थिति थियो भने अन्य खेलाडी बाहिर रहेकाले अनुपस्थित रहे ।यस पिपल्स च्वाइसको विजेता चयन ईसेवामार्फत भोटिङ, फेसबुक लाइक, आयोजक मञ्चका सदस्यको मत र राष्ट्रिय खेल संघका मुख्य प्रशिक्षकको मतका आधारमा हुनेछ । त्यसमा ईसेवा भोटिङको मतभार ५० प्रतिशत रहने आयोजकले जनाएको छ ।मनोनयनमा परेका खेलाडीको छनोट उनीहरूले पाएको सफलता र चर्चाका आधारमा गरिएको मञ्चको खेलाडी छनोट समितिका संयोजक अञ्जन खड्काले जानकारी गराए ।मञ्चले डिजिटल पेमेन्ट पार्टनरका लागि सोमबार नै ईसेवासँग थप दुई वर्षका लागि सम्झौता नवीकरण गरेको छ । सम्झौतामा मञ्चका अध्यक्ष दुर्गानाथ सुवेदी र इसेवाका हेड अफ विजनेस डेभलपमेन्ट आशिष प्रसाईंले हस्ताक्षर गरेका थिए । प्रसाईंले लामो समयदेखि निरन्तर हुँदै आएको स्पोर्ट्स अवार्डसँग जोडिन पाउनु संस्थाका लागि खुसी पक्ष भएको बताए ।पिपल्स च्वाइससहित अवार्ड ९ विधामा प्रदान गरिनेछ । वर्षका उत्कृष्ट पुरुष, महिला र युवा खेलाडी, वर्षका प्रशिक्षकको मनोनयन पनि केही दिनमै सार्वजनिक गरिने मञ्चले बताइएको छ । लाइफटाइम एचिभमेन्ट अवार्ड, पारा एथलिट सम्मान, स्पेसल अवार्ड र एसियन स्पोर्ट्स जर्नालिस्ट अवार्ड भने कार्यक्रमकै दिन फागुन २३ मा हुनेछ ।वर्ष पुरुष, महिला, युवा, पिपल्स च्वाइस तथा प्रशिक्षकका विजेताले पल्सर मोटरसाइकल पुरस्कार जित्नेछन् । यसपालि युवामा थपेर पाँच विधामा मोटरसाइकल प्रदान गर्न लागेको अध्यक्ष सुवेदीले बताए । अन्य विधाका विजेताले ५० हजार रुपैयाँ पाउनेछन् । स्पोर्ट्स अवार्डको मुख्य प्रायोजकमा हंशराज हुलासचन्द एन्ड कम्पनी हो ।